b'\n_START_ARTICLE_\nAldri si aldri\n_START_SECTION_\nHandling\n_START_PARAGRAPH_\nEtter en trenings\xc3\xb8velse innser M at James Bond er ute av form og sender ham derfor p\xc3\xa5 en helseklinikk. P\xc3\xa5 samme helseklinikk blir han oppmerksom p\xc3\xa5 den amerikanske piloten Jack Petachi og hans mystiske og brutale pleierske. Det viser seg at piloten er hektet p\xc3\xa5 heroin og n\xc3\xa5 har havnet i fangarmene til den mektige forbryterorganisasjonen SPECTRE. Organisasjonen har til hensikt \xc3\xa5 innoperere en falsk iris i \xc3\xb8yeeplet hans, slik at han kan f\xc3\xa5 de n\xc3\xb8dvendige innpass og stjele to atomstridshoder fra en NATO-base i England. Oppdraget blir utf\xc3\xb8rt og dermed er SPECTERE i en posisjon til \xc3\xa5 presse NATO og medlemslandene for betydelige summer. Dets leder, Ernst Stavro Blofeld (Max von Sydow), forlanger en l\xc3\xb8sesum p\xc3\xa5 25 prosent av NATO-medlemmenes \xc3\xa5rlige oljeinnkj\xc3\xb8p mot \xc3\xa5 la v\xc3\xa6re \xc3\xa5 sprenge atombombene. Pengene skal han ha \xc2\xabinnen uken\xc2\xbb. _NEWLINE_James Bond f\xc3\xa5r i oppdrag \xc3\xa5 oppspore stridshodene. Jakten leder ham f\xc3\xb8rst til Bahamas hvor mangemilliard\xc3\xa6ren Maxilliam Largo (Klaus Maria Brandauer) holder til. Largo viser seg \xc3\xa5 v\xc3\xa6re SPECTRE-agenten som st\xc3\xa5r bak hele operasjonen. Der treffer ogs\xc3\xa5 Bond p\xc3\xa5 den d\xc3\xb8delige Fatima Blush (Barbara Carrera) som er Largos leiemorder og den pleiersken han observerte p\xc3\xa5 helseklinikken. Largos kj\xc3\xa6reste, Domino Petachi (Kim Basinger) viser seg \xc3\xa5 v\xc3\xa6re s\xc3\xb8steren til piloten Jack Petachi, som ble drept av SPECTRE etter at oppdraget ble fullf\xc3\xb8rt. Domino faller for Bond, og hjelper ham ogs\xc3\xa5 med \xc3\xa5 lokalisere bombene. Ferden bringer dem til Nord-Afrikas kyst der Maximilliam har en hemmelig base hvor stridshodene er gjemt.'